25 желтоқсаннан бастап карантин күшейтіледі
"25 желтоқсаннан бастап карантин күшейтіледі" | "https://abai.kz/post/125639"
TITLE: 25 желтоқсаннан бастап карантин күшейтіледі
URL: https://abai.kz/post/125639
META: "25 желтоқсаннан бастап карантин күшейтіледі" | "https://abai.kz/post/125639"
DATE: 21.12.2020
AUTHOR(s): Abai.kz
TOTAL WORDS: 224
TEXT: Қазақстанда 2020 жылғы 25 желтоқсаннан бастап 2021 жылғы 5 қаңтарға дейін шектеу шаралары күшейтіледі Осыған байланысты ведомствоаралық комиссия бірқатар шешім қабылдады: - 2020 жылғы 25 желтоқсаннан бастап 2021 жылғы 5 қаңтарға дейін ойын-сауық, спорттық және басқа да бұқаралық іс-шараларды, оның ішінде жаңа жылдық ертеңгіліктер мен мерекелік корпоративтерді өткізуге тыйым салынады . - Эпидемиологиялық жағдай тұрақталғанға дейін « Теңіз » кен орнында шектеу шаралары күшейтіледі . - Бөлшек сауда желісінде антиковидті дәрілік заттардың бағасын орта есеппен 24%- ға төмендету бойынша шаралар қабылдау. Сонымен қатар білім беру сапасын қамтамасыз ету мақсатында, Білім және ғылым министрлігінің ұсынысы бойынша , сондай-ақ қоғамның пікірін ескере отырып, келесі шешімдер қабылданды : - оқу жылының III тоқсанынан бастап бітіруші сыныптар үшін (9,11,12 сыныптар) санитарлық-эпидемиологиялық талаптарды сақтай отырып, аралас оқыту (пәндердің 70%-ын – дәстүрлі форматта, 30%-ын – қашықтан) қарастырылсын; - оқу жылының III тоқсанынан бастап мектеп оқушыларының біліміндегі олқылықтардың орнын толтыру мақсатында сабақтан тыс уақытта 5 адамнан аспайтын топтарда жеке консультация ұйымдастырылсын; - II семестрден бастап колледждер мен жоғары оқу орындарының бірінші курс студенттерін аралас оқыту қайта басталсын. Үкімет басшысы әкімдерге өңірдегі эпидемиологиялық жағдайға байланысты жағдайды тұрақтандыру мақсатында қажетті шектеу шараларын қабылдауды тапсырды. Премьер-Министр әкімдердің назарын қоғамдық орындарды, мектептер мен балабақшаларды сапалы санитарлық өңдеу, сондай-ақ егу пункттерін вакцинациялауға дайындау қажеттігіне аударды . Ішкі істер министрлігіне әкімдіктермен бірлесіп, мереке алдындағы және мереке күндері санитарлық - эпидемиологиялық талаптарды сақтауды қамтамасыз ету тапсырылды . Abai.kz
